## Susana Camarero destaca que el pla de suport social comptarà amb prop de 100 professionals per a donar un servici integral als afectats per la riuada

*** La vicepresidenta primera del Consell ha visitat a Sedaví els professionals del Pla de suport a municipis afectats per la DANA impulsat per l’Institut Valencià de Servicis Socials
* La Generalitat ha destinat 2,4 milions d’euros a este pla, que oferix assistència a 14 poblacions mitjançant la contractació de 97 professionals de la psicologia, el treball social i l’educació social, entre d’altres
* Camarero subratlla l’esforç del Consell en matèria social i afirma que s’han tramitat més d’11.100 expedients de dependència, discapacitat i renda valenciana d’inclusió pel protocol d’urgència activat per a persones afectades per la DANA**

La vicepresidenta primera i consellera de Servicis Socials, Igualtat i Vivenda, Susana Camarero, ha remarcat el pla de suport social que ha posat en marxa la Generalitat i que “comptarà amb prop de 100 professionals per a donar un servici integral als afectats per la DANA”.

Camarero s’ha pronunciat així en la visita que ha fet hui a Sedaví als set professionals que conformen l’operatiu en este municipi en el marc del Pla de suport als municipis afectats per la DANA impulsat per l’Institut Valencià de Servicis Socials (IVASS).

La vicepresidenta ha subratllat que la Generalitat, a través de l’IVASS, “ha destinat 2,4 milions d’euros a este pla, que oferix suport tècnic i social a les localitats d’Albal, Aldaia, Alfafar, Algemesí, Benetússer, Catarroja, Chiva, Guadassuar, Lloc Nou de la Corona, Massanassa, Paiporta, Picanya, Sedaví i Utiel”.

En este sentit, ha assegurat que s’està treballant, en coordinació amb els servicis socials municipals, per a “donar resposta a les demandes dels veïns d’estes 14 poblacions, facilitant-los informació i ajudant-los en la tramitació de les ajudes de la Generalitat i les d’altres administracions públiques per a pal·liar els danys i les pèrdues que han patit”.

“Durant sis mesos, prorrogables a sis mesos més en funció de les necessitats que puguen originar-se, un total de 97 psicòlegs, treballadors socials, educadors, auxiliars administratius i tècnics en matèria jurídica duen a terme esta comesa juntament amb els equips de servicis socials d’estos municipis”, ha explicat la vicepresidenta.

Fins a la data, s’han incorporat 57 professionals, i s’ha previst una nova contractació de 28 persones atenent les peticions d’estes poblacions.

Del total de professionals que ja estan operant en estes zones, set han sigut destinats al municipi de Sedaví. En concret, dos treballadores socials, una psicòloga i un psicòleg, una educadora social i dos administratius, que compten amb una unitat mòbil i un vehicle equipats per a desenrotllar la seua labor.

La vicepresidenta del Consell ha assenyalat que l’IVASS ha realitzat “una labor exhaustiva prèvia amb les coordinacions de servicis socials municipals per a analitzar les necessitats reals de personal especialitzat en estos moments i, posteriorment, designar els efectius que conformen este pla de suport”.

“Estem treballant per a atendre les peticions de recursos i personal que ens han traslladat des dels equips socials, i Sedaví és un dels municipis afectats per la DANA al qual s’ha assignat un major reforç de professionals”, ha assenyalat.

L’Institut Valencià de Servicis Socials ha destinat més de 230.000 euros a llogar i condicionar set oficines mòbils adaptades i tres turismes, la funció dels quals és pal·liar la falta d’espais que van quedar danyats per la riuada, així com poder desplaçar-se i atendre les poblacions que han quedat més aïllades.

A més, per a facilitar la plena operativitat i la seua capacitat resolutiva en el terreny, estos equips disposen de mitjans tècnics com ara portàtils, ordinadors personals i telefonia mòbil, entre altres equipaments.

**Accions socials DANA**

Susana Camarero ha destacat que, a més d’este reforç a l’atenció primària en els municipis que ho necessiten, amb equips específics, la Conselleria ha posat en funcionament unitats de resposta immediata de renda valenciana d’inclusió (RVI), desplaçades als municipis, per a analitzar la situació dels equips d’RVI dels servicis socials locals, i coordinar tasques de formació, identificació de possibles persones beneficiàries i seguiment de les actuals perceptores.

Sobre este aspecte, ha recordat que s’ha renovat de manera automàtica la renda valenciana d’inclusió als qui viuen en els municipis inundats i ja comptaven amb esta, sense necessitat de sol·licitud, i com “això ha permés que un total de 2.636 persones hagen pogut continuar com a beneficiaris d’esta ajuda”.

Així mateix, ha destacat que membres del personal de la Conselleria s’han reunit, en les zones afectades, amb personal tècnic dels equips específics d’intervenció amb infància i adolescència per a conéixer la situació de les famílies i la infància i han mantingut contacte també amb les famílies acollidores amb menors a càrrec seu per a seguir l’evolució de la situació, “col·laborant amb tots ells en les demandes que han traslladat”.

En este sentit, ha recordat que la Generalitat ha destinat una dotació global de 900.000 euros a les famílies acollidores, que han mantingut un acolliment malgrat haver patit perjuís a conseqüència del temporal, amb un import que podrà arribar fins als 3.000 per família, en funció del nombre de menors en acolliment.

D’altra banda, ha posat en relleu el treball conjunt entre la Generalitat i els municipis per a posar a la disposició de les persones afectades totes les vivendes possibles del parc públic, ajudes al lloguer per 50 milions d’euros i mesures per a atendre les persones i famílies més vulnerables a través dels centres d’atenció temporal d’emergències.

De la mateixa manera, ha explicat que la Generalitat ha canalitzat i coordinat les actuacions del voluntariat que es va bolcar en les zones afectades i ha mobilitzat unes 23.000 persones. També ha insistit en iniciatives com el magatzem solidari, des del qual s’han gestionat més de 20.000 milions de quilos d’ajuda que, des de cada racó d’Espanya, arribaven a València, i des d’on ja han entregat més de 10 milions de quilos d’ajuda.

**Dependència i discapacitat**

Respecte a l’atenció a les persones amb discapacitat o dependència en les zones afectades, Camarero ha remarcat que la Generalitat “ha activat tots els mitjans per a facilitar tràmits burocràtics i s’han prioritzat les sol·licituds, tant inicials com de revisió, de reconeixement del grau de discapacitat a aquelles persones el municipi de les quals està afectat per la riuada”. En concret, ha explicat que s’han resolt per esta via 1.809 expedients, que se sumen als tramitats per via ordinària.

Així mateix, i per a conéixer la situació de les persones dependents, “s’han desplaçat tècnics de la Direcció General de Dependència a cada municipi per a prestar informació sobre la tramitació d’expedients en esta matèria”, ha explicat la vicepresidenta, que ha afegit que s’han aprovat 6.655 expedients en territori DANA pel protocol d’urgència i s’han efectuat 741.361 atencions pel servici de teleassistència.

Per tot això, Camarero ha destacat la coordinació entre totes les conselleries i les entitats del tercer sector i administracions locals “per a conjuminar esforços en matèria de servicis socials i arribar al nombre màxim de persones que ho necessiten”.

Fecha: 12/02/2025